Самае важнае пытанне, якое сёлета хвалюе настаўнікаў-гісторыкаў: паслядоўна ці паралельна выкладаць прадметы “Сусветная гісторыя” і “Гісторыя Беларусі” ў сувязі з увядзеннем новых падручнікаў? Нагадаем, што летась у дадатковым інструктыўным пісьме Міністэрства адукацыі дазволіла варыянтнасць выкладання вучэбных прадметаў вызначаць настаўніку. Але ў новым навучальным годзе ў сувязі з пераходам на новыя вучэбныя дапаможнікі вывучаць прадметы гістарычнага комплексу ў 7 класе рэкамендуецца паслядоўна: на працягу першага паўгоддзя — сусветная гісторыя, у другім паўгоддзі — гісторыя Беларусі. Новы вучэбны дапаможнік “Сусветная гісторыя Новага часу, XVI—XVIII стст.” з’явіцца ў школах у верасні. Але ўжо зараз можна спампаваць яго арыгінал-макет з рабочымі гіперспасылкамі на нацыянальным адукацыйным партале. Таксама можна выкарыстоўваць для работы на ўроках вучэбны дапаможнік 2009 года за 8 клас. Дапаможнік “Гісторыя Беларусі, XVI—XVIII стст.” трапіць у навучальныя ўстановы напрыканцы 2017 года. Таксама да канца года плануецца выданне атласа і контурных карт па сусветнай гісторыі і па гісторыі Беларусі для 7 класа, атласа па гісторыі Беларусі для 11 класа, рабочых сшыткаў па гісторыі Беларусі і гісторыі Сярэдніх вякоў для 6 класа, а таксама рабочага сшытка па гісторыі Беларусі для 7 класа. Распрацаваны і рыхтуецца да выхаду вучэбна-метадычны дапаможнік для настаўнікаў “Гісторыя Беларусі ў 7 класе”.